একটি ছোট্ট মেয়ের জন্য রাশিয়ায় গোটা একটি রেলওয়ে স্টেশনের ব্যবস্থা করা হল। বিবিসি-র একটি প্রতিবেদন থেকে জানা গিয়েছে, ১৪ বছরের করিনা কোজলোভা যাতে সহজে স্কুলে যাতায়াত করতে পারে তাই এই নতুন স্টেশন দিয়েছে রাশিয়ার রেল কর্তৃপক্ষ। 
করিনার জীবন ঠিক লেখিকা জোয়ানা স্পাইরির তৈরি ‘হাইডি’ চরিত্রটির মতো। সুইজারল্যান্ডে বরফ ঘেরা পাহাড়ের উপরে দাদুর সঙ্গে থাকত ছোট্ট হাইডি। তেমনই রাশিয়ার প্রত্যন্ত এলাকায় পোয়াকোন্ডায় থাকে করিনা। রোজ তুষারে ঢাকা স্টেশনে ঠাকুমার সঙ্গে দাঁড়িয়ে ট্রেনের জন্য অপেক্ষা করত সে। 
ওই এলাকা এতই জনমানবহীন, যে এই স্টেশনে ট্রেন দাঁড়ানোর কোনও নিয়ম ছিল না। কিন্তু সেন্ট পিটার্সবার্গ থেকে মারম্যানস্কগামী ট্রেনের চালক এই ছোট্ট মেয়ের জন্য নিয়ম না থাকলেও ট্রেন থামাতেন। সকাল ৭টার সময়ে সেই ট্রেনে উঠে স্কুলে যেত করিনা। একই ভাবে স্কুল থেকে বাড়ি ফিরতো ১৪ বছরের কিশোরী।
কিন্তু এবারে, করিনা কোজলোভা ও তার ঠাকুমা নাতালিয়া কোজলোভার কথা মাথায় রেখে পোয়াকোন্ডায় পাকাপাকি ভাবে ট্রেন থামানোর সিদ্ধান্ত নিয়েছে রেল কর্তৃপক্ষ।